再次韵
作者：鄧肅
朝代：宋

paragraphs: 我聞張微子，仰天能服霧。
又聞填海神，揮鞭石欲騖。
二子呼不來，登山自糾屨。
雷鼓速雲陣，忽忽千巖布。
誰云九萬隔高穹，玉女笑眼逼人紅。
銀浦遂傾瓜蔓水，雪浪欲浮天梁宮。
孤孫得糟時哺翁，汎汎浮家烟浪中。
競呼力士來西域，臨江吹縮十丈龍。
那知夏雨逢甲子，身如豬鴨不須鄙。
赤松作此豈無謀，門生主兵渠主水。
長江正欲截苻堅，夜亡智伯水如天。
此功朝成暮可霽，便當對月飲青田。
一雨從今十日約，要賡豐年入絃索。
憑君喚取阿戎俱，笑上天門同軟脚。